和余方叔病中見寄
作者：陳文蔚
朝代：宋

paragraphs: 我亦病閉門，機閒了無觸。
故人送詩來，綢繆寫心曲。
胡乃稽報章，悼往牽服屬。
天理循自然，非敢故羈束。
人生壽夭定，心要無愧恧。
逞欲千乘危，安分一瓢足。
范雎傾穰侯，酈寄賣呂祿。
何如北窗卧，酒熟巾自漉。
况有聖賢書，可洗昏花目。
一任歲月駛，流徙驚轉矚。
安知疾疢餘，非以石攻玉。